**ХҮНИЙ ЭРХИЙН ҮНДЭСНИЙ КОМИССЫН ГИШҮҮНД НЭР ДЭВШИГЧ**

**САНГИШАРАВЫН ДОНДОВЫН ТАЛААРХ ТАЙЛАН**

2022.04.08

Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах журмын 10.5-д заасны дагуу Ажлын хэсэг Хүний эрхийн Үндэсний Комиссын гишүүнд нэр дэвшигч С.Дондовын талаарх энэхүү тайланг бэлтгэж Улсын Их Хурлын Хууль зүйн байнгын хороонд хүргүүлж байна.

|  |  |
| --- | --- |
| **Д/д** | **Шалгуур үзүүлэлт** |
| **1** | ***Овог, нэр:*** Сангишаравын Дондов  ***Төрсөн он:*** 1964  ***Нэр дэвшсэн албан тушаал:*** Хүний эрхийн Үндэсний Комиссын гишүүн |
| **2** | ***Боловсрол***   * 1989 онд МУИС-ийг Эрх зүйч мэргэжлээр 5 жил сурч төгссөн. * АНУ-ын Сандиего хотын Institute for Peace and Justice -ийн Хүний эрхийн зөрчилтэй асуудалд дүн шинжилгээ хийх сургалт, Таиландын Бангкок хотын Chulalongkorn University-д хүний эрхийн ээлжит сургалтуудад 2004, 2007, 2018, хамрагдан хүний эрхийн мэдлэгээ дээшлүүлсэн. * 2009, 2014 онуудад Норвегийн Осло болон Өмнөд Солонгосын Сөүл хотуудад Хүний эрхийн асуудлаар зохион байгуулагддаг ээлжит сургалтуудад Форум Азийн дэмжлэгээр оролцож, хүний эрхийн хамгаалагчийн эрхийг хамгаалах талаар мэдлэг, туршлагаа нэмэгдүүлсэн. |
| **3** | ***Эрх зүйч мэргэжлээр эрхэлсэн ажил***  С.Дондов нь эрх зүйч мэргэжлээр дараах ажлыг эрхэлсэн байна:   * 2010 оноос одоог хүртэл Монголын Өмгөөлөгчдийн холбооны гишүүн, өмгөөлөгч; * 2002-2010 онд “Хүний эрх хөгжил төв”-ийн Хүний эрхийг хэрэгжүүлэх хөтөлбөрийн зохицуулагч, хуульч; * 1996-2002 онд Монголын Өмгөөлөгчдийн холбооны харьяа Нийслэлийн өмгөөлөгчдийн зөвлөлд өмгөөлөгч; * 1991-1996 онд Монголын Өмгөөлөгчдийн холбооны харьяа Баянхонгор аймгийн Өмгөөлөгчдийн Зөвлөлийн дарга; * 1989-1991 онд Монголын Өмгөөлөгчдийн холбооны харьяа Баянхонгор аймгийн Өмгөөлөгчдийн Зөвлөлийн өмгөөлөгч.   Нэр дэвшигч С.Дондов нь эрх зүйч мэргэжлээр 33 дахь жилдээ ажиллаж байгаа бөгөөд үүнээс 25 жилд нь эрүү, иргэн, захиргааны эрх зүйн чиглэлээр өмгөөллийн үйл ажиллагаа явуулсан. 1998 оноос хойш одоог хүртэл хүний эрхийн чиглэлийн үйл ажиллагаа явуулж, Хуульч эмэгтэйчүүдийн холбоо, Хүний эрх хөгжил төв, Иргэдэд туслах хүний эрхийн төв, Монголын Эмэгтэйчүүдийн Сангийн дэргэдэх Ажлын байрны бэлгийн дарамтын эсрэг эвсэл, МОНФЕМНЕТ Үндэсний Сүлжээ зэрэг ТББ-д ажиллаж иржээ. |
| **4** | ***Ёс зүй***   * Сахилгын шийтгэл хүлээж байгаагүй. * Улс төрийн намын гишүүн биш. Улс төрийн албан тушаал хашиж байгаагүй намын удирдах албан тушаал эрхэлж байгаагүй болно. |
| **5** | ***Хууль зүйн өндөр мэдлэг, чадвар***  Нэр дэвшигч С.Дондов нь иргэдэд хууль зүйн туслалцаа үзүүлэх, нийтийн эрх ашгийг нэхэмжлэн хамгаалах, эмэгтэйчүүдийн эрх, хөгжлийн бэрхшээлтэй иргэдийн эрх, хүн худалдаалах гэмт хэргийн хохирогчдын эрх ашгийг хуулиар хамгаалахад өмгөөлөгчөөр ажиллах, хууль тогтоомжийг боловсронгуй болгоход нөлөөллийн ажил хийх, хууль тогтоомжийн хэрэгжилтийн байдалд үнэлгээ хийх, хууль болон хуулиуд дагаж гарах дүрэм, журам, стандарт, удирдамж боловсруулах ажлын хэсэгт хамтран ажиллах зэрэг ажлыг эрхэлж ирсэн. С.Дондовын Нэр дэвших тухай хүсэлт гаргагчийн анкетад дурдсан дараах үйл ажиллагааг нягталж үзэхэд түүний хууль зүйн өндөр мэдлэг, чадварыг илтгэж байна.  **2017 - 2021 онд Нийтийн эрх ашгийг нэхэмжлэн хамгаалах асуудлаар**   1. “Утааны Эсрэг Ээж Аавууд” ТББ-ын нэхэмжлэлтэй БОАЖЯ-ны эс үйлдэхүйг тогтоох захиргааны хэрэгт өмгөөлөгчөөр, “Хүний Эрх Хөгжил Төв” ТББ-ын нэхэмжлэлтэй БОАЖЯ-ны эс үйлдэхүйг тогтоох захиргааны хэрэгт өмгөөлөгчөөр ажиллаж нэр бүхий ТББ-дын албан тоотын хариуг хуулийн хугацаанд өгөөгүй эс үйлдэхүйг БОАЖЯ хүлээн зөвшөөрснөөр эвлэрлийн журмаар хэргийг шийдэж холбогдох хариуг гаргуулсан. 2. “Хүүхдийн хөдөлмөрийн тэвчишгүй хэлбэрүүдийн эсрэг үндэсний сүлжээ”, “Хүүхэд хамгааллын үндэсний сүлжээ”, “Хүүхэд залуучуудын хөгжил хамгаалал”, “Бүх нийт боловсролын төлөө иргэний нийгмийн үндэсний эвсэл”, “Хүүхдийн эрхийн үндэсний төв”, “Монфемнет үндэсний сүлжээ” ТББ-уудын нэхэмжлэлтэй Засгийн газарт холбогдох хурдан морь уралдаанч хүүхдүүдийн эрх ашгийг хамгаалах зорилгоор Монгол Улсын Засгийн газрын 2017.02.22-ны 63 тоот тогтоолыг хууль бус байсан болохыг тогтоолгох захиргааны хэрэгт итгэмжлэгдсэн төлөөлөгчөөр оролцож 5 сарын 1 – 11 сарын 1 хүртэлх хугацаанд хүүхдээр хурдан морь унуулах нь тэдний эрүүл мэндэд сөргөөр нөлөөлж бэртэл гэмтэл авах, даарч хөрөх хөлдөх зэрэг хүндрэлүүд түгээмэл байгаа тул түүнийг хориглохыг дэмжиж оролцсон. 3. Монголын хөгжлийн бэрхшээлтэй иргэдийн байгууллагуудын үндэсний холбооноос Татварын ерөнхий газрын даргын 2019 оны 12-р сарын 30-ны А\261 дүгээр тушаалаар баталсан Хувь хүний орлогыг албан татвараас чөлөөлөх албан татварын хөнгөлөлт эдлүүлэх журмын 2.4-д “Журмын 2.3 дахь хэсэг нь ердийн өвчний улмаас хөдөлмөрийн чадвар алдсан хувь хүнд хамаарахгүй” гэж заасан нь Хувь хүний орлогын албан татварын тухай хуулийн 22-р зүйлийн 22.1.2-т “хөгжлийн бэрхшээлтэй хувь хүний орлогыг албан татвараас чөлөөлөх”-өөр зохицуулсан заалтын агуулга, зорилго, үйлчлэх хүрээнд нийцээгүй байгааг тогтоолгож шийдвэрлүүлсэн. 4. Хүчирхийллийн эсрэг үндэсний төвийн нэхэмжлэлтэй Хууль зүй, дотоод хэргийн сайд, Эрүүл мэндийн сайд, Сангийн сайдын 2017 оны А\115, А\176, 142 дугаар тушаалын 2 дахь хавсралтаар батлагдсан Шүүх эмнэлгийн үйлчилгээний төлбөрийн хэмжээний жагсаалтын Амбулаторийн үзлэг оношилгоо шинжилгээ гэсэн хэсгийн “2.Бэлгийн гэмт хэргийн үзлэг, 4. Гэмтлийн зэрэг тогтоох гэснийг хүчингүй болгуулах” шаардлагатай хэрэгт өмгөөлөгчөөр оролцож бэлгийн гэмт хэргийн үзлэг болох 10,000 төгрөгийг гэснийг хүчингүй болгуулж шийдвэрлүүлсэн. 5. Хүйсийн тэгш эрхийн төвтэй хамтран хүн худалдаалах гэмт хэргийн хохирогчдын эрх ашгийг хамгаалах зорилгоор СХД, СБД, ЧД-ийн мөрдөн байцаалтын болон прокурор, шүүхийн шатанд өмгөөлөгчөөр ажиллаж 18 хохирогчийн эрх ашгийг хамгаалан 43 буруутай хүмүүст шүүхээр хариуцлага тооцуулах үйл явцад мөрдөн байцаалтын шатнаас эхлэн шүүхээр эцэслэн шийдвэрлэх хүртэл ажилласан байна.   **2007-2021 онд Гарын авлага боловсруулж хуульчдын мэдлэг нэмэгдүүлэх сургалт хийсэн талаар**   1. Хүн худалдаалах гэмт хэргийн асуудлаар ажилладаг хуульчдын мэдлэг нэмэгдүүлэх гарын авлага (2007) 2. ХХГХ-ийн асуудлаар ажилладаг хуульчдад зориулсан гарын авлага (2015) 3. Хүн худалдаалахтай тэмцэх тухай хуулийн хэрэгжилтийн үнэлгээ (2017) 4. “Хүний бэлгийн эрх чөлөө халдашгүй байдлын эсрэг гэмт хэрэг” сэдэвт сургалтыг 2019 оны 10 сард ХЗДХЯ-ны ГХУСЗ-ийн ажлын алба, МХХ, ХТЭТ хамтран зохион байгуулж 165 хуульчдад 2 багц цаг тооцох сургалтад сургагч багшаар ажилласан.   **2020-2021 онд дүрэм, журам боловсруулсан талаар**   1. Төрийн албаны зөвлөлийн Олон нийтийн хяналтын зөвлөлийн дүрмийн үзэл баримтлал, дүрмийн төсөл боловсруулах ажлын хэсэгт 2. Гэр бүлийн хүчирхийлэлд өртсөн хөгжлийн бэрхшээлтэй хохирогчдод үзүүлэх үйлчилгээний удирдамж боловсруулах ажлын хэсэг |
| **6** | ***Хүний эрхийг хөхиүлэн дэмжих, хамгаалах ажил, хүний эрхийг хүндэлж, дээдэлдэг байдал***  2002-2010 онд Хүний эрх хөгжил төвийн Хөтөлбөрийн зохицуулагчаар ажилласан.   * Хүний эрх хөгжил төвийн хүний эрхийг хамгаалах хөтөлбөрийг хэрэгжүүлэх, ялангуяа хүн худалдаалах гэмт хэрэгтэй тэмцэх тухайн хэргийн хохирогчийг өмгөөлөх, стратегийн өмгөөлөл хийхэд биечлэн оролцсон. * Нийтийн эрх ашгийг нэхэмжлэн хамгаалахад ТББ төлөөлөн нэхэмжлэл гаргах боломжийг хуулиар олгох асуудалд санал гаргах ажил дээр идэвхтэй ажилласан. * Хүн худалдаалах гэмт хэргийн эрх зүйн орчинг боловсронгуй болгох нөлөөллийн ажил хийх, олон улсын гэрээ, гадаад улсын сайн туршлага, өөрийн орны онцлогийг судлах ажил хийсэн. * цагдаа, прокурор, шүүгч, өмгөөлөгч, нийгмийн ажилтан зэрэг энэ гэмт хэрэгтэй нүүр тулж ажилладаг хүмүүст болон иргэний нийгмийн байгууллагад хохирогч, гэрчийн тухай, тэднийг хэрхэн хамгаалах, хохирлыг барагдуулах асуудлаар сургалт хийх, мэргэшсэн өмгөөлөгчдийг бэлтгэх зэрэг ажил үүргийг гүйцэтгэж байсан.   2010-2016 онд Иргэдэд туслах хүний эрхийн төвийн дэргэдэх Хуульч бус хуульч бэлтгэх ажлын ахлагчаар ажиллаж дараах ажлыг гүйцэтгэсэн:   * Хохирогчдод, тэр дундаа хүн худалдаалах гэмт хэргийн хохирогчид үнэ төлбөргүй хууль зүйн туслалцаа үзүүлж байсан. * Дунд сургуулийн нийгмийн ажилтан, багш нарыг хуульч бус хуульчдаар бэлтгэж УБ хотын 3-р сургууль, 5-р сургууль, 50-р сургууль Дорнод, Увс зэрэг аймгуудын төвийн сургуулиудад зохион байгуулсан. * Хуульч бус хуульчдад зориулсан гарын авлага бэлтгэн гаргаж зорилтод бүлгийн мэдлэгийг нэмэгдүүлэх үе шаттай сургалтуудыг зохион байгуулж багш, эцэг эхчүүдийн хууль зүйн мэдлэгийг нэмэгдүүлэхэд хувь нэмэр оруулсан. * Хүн худалдаалах гэмт хэргийг зөв зүйлчлэх, шүүгч, прокурор, мөрдөгч, өмгөөлөгч нарын хамтарсан сургалтуудыг зохион байгуулж бие биенээсээ суралцах олон улсын гэрээ конвенцыг шүүхийн практикт ашиглах хамтдаа хөгжих үйл явцыг бий болгоход анхаарсан.   2010-2022 онд Монголын Эмэгтэйчүүдийн Сангийн дэргэдэх Ажлын байрны бэлгийн дарамтын эсрэг эвслийн гишүүнээр ажиллаж байна. Тухайлбал, дараах үйл ажиллагааг эрхэлдэг:   * Ажлын байрны бэлгийн дарамтын талаарх хууль тогтоомжийг боловсронгуй болгох чиглэлээр Зөрчлийн тухай хууль, Хөдөлмөрийн тухай хуульд заалт оруулах асуудлаар нөлөөллийн ажил хийх Хөдөлмөрийн хууль батлагдсаны дараа олон нийтийн ойлголт мэдлэгийг сайжруулах ажил хийх. * Ажлын байрны бэлгийн дарамтаас урьдчилан сэргийлэх, хамгаалах түүнтэй холбоотой гомдлыг байгууллагын хөдөлмөрийн дотоод журмын хүрээнд хянан шийдвэрлэх талаарх арга зүйн зөвлөмж боловсруулж Ажлын байрны бэлгийн дарамтын хохирогчдод хууль зүйн зөвлөгөө өгөх.   30 орчим ТББ-ыг нэгтгэсэн МОНФЕМНЕТ Үндэсний сүлжээнд 2006 оноос хойш ажиллаж, одоо Удирдах зөвлөлийн дарга хийдэг:   * 2006 оноос эхлэн 2019 он хүртэл МОНФЕМНЕТ Үндэсний сүлжээ нь “Эмэгтэйчүүдийн нүдээр” чуулганыг жил бүр зохион байгуулж ирсэн. Энэхүү чуулганаар тухайн жилийн хамгийн тулгамдсан асуудлыг сонгон төрийн байгууллага, иргэдийн төлөөлөл, эрдэмтэд судлаачид гэх мэт олон талын оролцоог хангадаг. Энэхүү үйл ажиллагаанд дүн шинжилгээний багт ажиллах, илтгэл тавих, чиглүүлэгчээр ажиллах зэрэг үүрэг гүйцэтгэж оролцож ирсэн. * 2016-2022 оны хугацаанд МОНФЕМНЕТ Үндэсний Сүлжээний удирдах зөвлөлийн даргаар сонгогдон ажиллаж байна. Удирдах зөвлөлийн дарга нь хүний эрхийг хангах, жендэрийн шударга ёс, ардчиллын хэм хэмжээг төлөвшүүлж, олон нийтийн өргөн оролцоотой, жендэрийн тэгш эрх, шударга ёсны төлөө үйл ажиллагааг явуулахад бодлогын түвшинд шийдвэр гаргах ажлыг хариуцаж хамтын шийдвэр гаргах үйл явцыг удирдан улирал бүрийн удирдах зөвлөлийн хурлыг даргалж хурлын шийдвэрийг баталгаажуулан хэрэгжилтэд хяналт тавих үүрэгтэй.   С.Дондовын хүний эрхийг хүндэлж дээдлэхэд чиглэсэн дараах тодорхой үйл ажиллагааг дурдаж болно:   * Жендэрт суурилсан хүчирхийлэлд өртөж хохирсон хохирогчид хууль зүйн зөвлөгөө туслалцаа үзүүлэн ажиллаж байна. * Хөдөлмөрийн тухай хуульд Ажлын байрны бэлгийн дарамтын талаар хэрхэн хуульчлах талаар хуулийн ажлын хэсгийн ахлагч УИХ-ын гишүүн Ц.Мөнх-оргилтой ярилцсан ярилцлага. 2021 он <https://www.youtube.com/watch?v=BiWg-UQzzlE&t=845s> * Хүний эрхийн форумын гишүүний хувьд жил бүрийн 12 сарын 10-нд зохион байгуулдаг Хүний эрхийн өдрийг тохиолдуулан олон нийтэд хүний эрхийн талаар мэдлэг мэдээлэл тараах, төр засгийн холбогдох байгууллагуудад хүсэлт шаардлага хүргүүлэх зэрэг хүний эрхийн байгууллагуудаас зохион байгуулдаг ажлуудад идэвхтэй оролцдог. * Монгол Улс дахь Олон улсын эрх зүйн хөгжлийн байгууллага (ОУЭЗХБ) нь Канад Улсын Засгийн газрын санхүүжилтээр хэрэгжүүлж буй “Монгол Улсад жендэрт суурилсан хүчирхийлэлтэй тэмцэх үйл ажиллагааг бэхжүүлэх” төслийн хүрээнд Монгол Улсын шүүхээр хянан шийдвэрлэгдэж буй гэр бүлийн хүчирхийллийн хэргийн шүүх хуралдааны ажиглалтыг 2020 онд хийж гүйцэтгэхэд Налайх дүүргийн шүүхэд ажиглалт хийх багийн ахлагчаар ажилласан: <https://familycenter.mn/img/files/brochure/6d7b326f8d0181b899bd2d3a23026656.pdf> * 2020 онд хийгдсэн “Монгол Улс Дахь Эмэгтэйчүүдийн Эрхийн нөхцөл байдал” судалгааны багт ажилласан. Тус судалгаагаар жендэрт суурилсан хүчирхийлэл, эмэгтэйчүүдийн улс төр, шийдвэр гаргах түвшний оролцоо, хөдөөгийн малчин эмэгтэйчүүдийн асуудлууд, эрүүл мэнд, боловсрол, гэрлэлт, гэр бүл, хөдөлмөр эрхлэлтийн харилцаан дахь эмэгтэйчүүдийн эрх, жендэрийн тэгш байдлын талаарх өнөөгийн нөхцөл байдлыг тодорхойлох, эрхийн хэрэгжилт хангалтгүй байгаагийн суурь шалтгаан нөлөөлөх хүчин зүйлийг тодруулсан. * "МОНГОЛ УЛС ДАХЬ ЭМЭГТЭЙЧҮҮДИЙН ЭРХИЙН НӨХЦӨЛ БАЙДАЛ: 2015-2019" судалгааны тайлан болон "Эмэгтэйчүүдийг ялгаварлан гадуурхах бүх хэлбэрийг устгах тухай Конвенцын НҮБ-ын Хороонд илгээсэн, Монголын эмэгтэйчүүдийн ТББ-уудын боловсруулсан 10 дахь удаагийн Альтернатив тайлан бичих ажлын хэсэгт ажилласан. * 2008, 2016 онд Швейцар улсын Женев хотод НҮБ-ын Эмэгтэйчүүдийг ялгаварлан гадуурхах бүх хэлбэрийг устгах тухай конвенцын хэрэгжилтийн талаар хуралдаанд оролцож, 2008 онд Монгол Улс дахь хүн худалдаалах гэмт хэргийн талаарх нөхцөл байдлын талаарх танилцуулга, 2016 онд Жендэрт суурилсан хүчирхийллийн асуудал ажлын байрны бэлгийн дарамтын талаарх нөхцөл байдлын талаарх танилцуулга хийх ажлын багт орж ажилласан. |
| **7** | ***Мэргэжлийн холбоо, байгууллагын гишүүнчлэл***   * Монголын Хуульчдын Холбооны гишүүн хуульчийн мэргэжлийн үйл ажиллагаа эрхлэх зөвшөөрөлтэй (№ 2659, 2014 он) * Монголын Өмгөөлөгчдийн Холбооны гишүүн Өмгөөллийн үйл ажиллагаа эрхлэх эрхтэй (№1209, 2021 он) * Монгол Улсын Хүний эрхийн форумын гишүүн |
| **8** | ***Хэвлүүлсэн бүтээл болон олон нийтэд өгсөн мэдээлэл***   1. Хүн худалдаалах гэмт хэргийн асуудлыг зохицуулж буй хууль тогтоомжийн хэрэгжилтийн байдлын үнэлгээг 2017 онд Олон Улсын Шилжилт Хөдөлгөөний байгууллагын дэмжлэгээр 2. Төр, сүм хийдийн харилцааны тухай хуулийн хэрэгжилтийн үр дагаварт хийсэн үнэлгээг 2018 онд ХЗДХЯ-ны зөвлөх үйлчилгээний гэрээгээр 3. Ашгийн бус байгууллагын талаарх Монгол Улсын эрх зүйн зохицуулалтын дүн шинжилгээг 2018 онд ХЗДХЯ, ШХА-ын хамтран хэрэгжүүлсэн “ИРГЭДИЙН ОРОЛЦОО II” төслийн дэмжлэгээр 4. Ажлын байран дахь бэлгийн дарамтаас урьдчилан сэргийлэх, хамгаалах түүнтэй холбоотой гомдлыг хянан шийдвэрлэхэд баримтлах удирдамжийн багт 2020 онд ЖҮХ, Эмэгтэйчүүдийн сангийн дэмжлэгээр 5. Төрийн албаны тухай хуулийн 56-р зүйлд заасны дагуу Олон нийтийн хяналтын зөвлөлийн дүрэм, үзэл баримтлал боловсруулах ажлын хэсэгт 2021 онд НҮБ-ын Хөгжлийн хөтөлбөрийн дэмжлэгээр 6. Эмэгтэйчүүдийн Нүдээр Чуулганы нээлтийн үг 2016-2019 он МҮОН-ийн ТВ, Ийгл, ТВ5, ТВ9, www.monfemnet.org 7. Шүүхүүдэд хийсэн ажиглалтын талаарх мэдээлэл 2021оны 12 сард Ийгл ТВ-ийн зочны цагаар, мөн Ажлын байрны бэлгийн дарамтын асуудлыг Хөдөлмөрийн хуулиар хэрхэн зохицуулсан талаарх мэдээлэл 2022 оны 1 сард Ийгл ТВ-ийн зочны цагаар тус тус хийсэн ярилцлага 8. 2021 онд ААН байгууллага хөдөлмөрийн дотоод журамдаа ажлын байрны бэлгийн дарамтаас урьдчилан сэргийлэх хамгаалах заалт оруулах талаарх удирдамж 9. Хүн худалдаалах гэмт хэргийн талаарх өнөөгийн нөхцөл байдлын зураглал, Азийн сангийн дэмжлэгээр Хүйсийн тэгш эрхийн төвтэй хамтран боловсруулсан. |
| **9** | ***Ярилцлагын товчлол***  Нэр дэвшигч С.Дондовын удирдах албан тушаалтан байсан, хамтран ажиллаж байсан, удирдлагад нь ажиллаж байсан хүмүүсээс асуулт асууж хариулт авсан бөгөөд нэр дэвшигч С.Дондовтой ярилцлага хийж, томилгооны сонсгол явуулсан.  Нэр дэвшигч С.Дондов нь 1989 оноос хойш 30 гаруй жил өмгөөлөгчөөр ажилласан туршлагатай. Энэ хугацаанд хүний эрх, нийтийн эрх ашгийг хамгаалах стратегийн өмгөөллийг Монгол Улсад хөгжүүлэхэд манлайлан ажилласан хүний эрхийн хамгаалагч болох нь хамт ажиллагсадтай хийсэн ярилцлага, томилгооны сонсголоос тодорхой харагдсан. Хүний эрхийн тодорхой асуудлыг шийдвэрлүүлэхийн төлөө олон жил тууштай ажилласан байна. Тухайлбал, тэрээр “Хүний эрх хөгжил төв” ТББ-д ажиллаж байсан үеэс хүн худалдаалах асуудлаар анхны стратегийн өмгөөлөл явуулахад хамтран ажиллаж, үүнийг гэмт хэрэгт тооцуулах, энэ чиглэлээр эрх зүйн орчныг боловсронгуй болгоход үнэтэй хувь нэмэр оруулжээ. Мөн, ажлын байрны бэлгийн дарамт болон жендэрт суурилсан хүчирхийллийн талаарх хуулийг үр дүнтэй хэрэгжүүлэхийн төлөө ажиллажээ. Тэрээр хүний эрхийн чиглэлээр сайн дурын болон ТББ-ын үйл ажиллагаанд энэ мэтээр идэвх санаачилгатай оролцож, бүс нутгийн болон олон улсын хүний эрхийн байгууллагуудтай хамтран ажиллаж иржээ.  Хүний эрхийн асуудлыг сөргөлдөж бус, харин талууд бүгдээрээ хамтарч, оролцож шийдэхийг хичээж ирсэн нь нэр дэвшигч С.Дондовын ажлын онцлог гэж хамтран зүтгэгчид нь дүгнэсэн. Жишээлбэл, С.Дондов нь байгаль орчны асуудлаар тодорхой хэргүүд дээр хуульчаар ажиллахдаа төр, төрийн бус байгууллага, нутгийн иргэдтэй идэвхтэй хамтран ажиллаж, үр дүнд хүрсэн нь түүнийг аливаа тулгамдсан асуудлыг шийдвэрлэхэд холбогдох талуудыг татан оролцуулж, хамтран ажиллах арвин туршлагатай болохыг илтгэж байна. Тэрээр хүний эрхийн ТББ-уудыг төлөөлөн төрийн байгууллагатай хамтран ажиллаж, хүний эрхийн тулгамдсан асуудлыг шийдвэрлэхийн зэрэгцээ зарчмын шаардлагыг хуулийн хүрээнд тууштай тавих арга барилтай гэдгээ сонсголын үеэр хэлсэн.  С.Дондовын ажил, амьдралын туршлага бүхэлдээ хүний эрхийг хамгаалах, хөхиүлэн дэмжихэд чиглэсэн бөгөөд энэ чиглэлээр салбарын тэргүүлэх мэргэжилтэн хэмээн хамтран зүтгэгчид нь тодорхойлсон. Тэрээр 30 гаруй жил хүний эрхийн салбарт ажиллахдаа хүн худалдаалах, бэлгийн хүчирхийллийн гэмт хэргийн хохирогчдын эрх, хууль ёсны ашиг сонирхлыг хамгаалах, байгаль орчин, бэлгийн дарамт, эмэгтэйчүүдийн эрхийн чиглэлээр өмгөөлөл, нөлөөллийн үйл ажиллагааг тогтмол явуулж иржээ. Үүний зэрэгцээ энэ чиглэлээр ажилладаг мэргэжилтнүүдийг чадавхжуулахад сургагч багшаар ажилласан байна. Мөн, хүний эрхийн эрх зүйн орчныг боловсронгуй болгоход хуульчийн хувьд санаачилгатай ажиллаж, эрүү, зөрчил, захиргаа, хөдөлмөр, жендэрийн хууль тогтоомжид өөрийн ажиллаж байсан асуудлаар санал, шүүмж өгч байжээ.  Нэр дэвшигч С.Дондов нь байгууллага, хамт олныг удирдан манлайлах чадвар, туршлагатай гэж үзэв. Монголын Өмгөөлөгчдийн холбооны харьяа Баянхонгор аймгийн Өмгөөлөгчдийн Зөвлөлийн даргаар 5 жил, МОНФЕМНЕТ Үндэсний Сүлжээний удирдах зөвлөлийн даргаар 6 жил тус тус ажилласан байна. Мөн, тэрээр Иргэдэд туслах хүний эрхийн төв ТББ-ыг үүсгэн байгуулж, удирдаж байжээ.  Ажлын туршлага, зан төлөв, хүний эрхийн чиглэлээр явуулсан үйл ажиллагааг нь дүгнэхэд С.Дондов нь хамт олныхоо дунд нэр хүндтэй, ёс зүйтэй, өндөр мэргэшсэн хуульч ажээ. Ярилцлагын явцад С.Дондовыг зарчимч, үнэнч, шударга, найдвартай, итгэл даах зан чанартай гэж тодорхойлж байв. Түүнийг хүнийг ялгалгүй харьцдаг төдийгүй хуульч, өмгөөлөгчийн хувьд зовсон, ядарсан, эмзэг бүлгийн хүмүүст үнэ хөлсгүйгээр чин сэтгэлээс тусалдаг, хүнлэг чанартай гэж хэлж байв. Мөн, нэр дэвшигч С.Дондовыг эхэлсэн ажлынхаа үр дүнг үзэхийн төлөө тууштай хөдөлмөрлөдөг, ажлыг цаг тухайд нь хийдэг, хүмүүстэй эвийг нь олж харилцдаг гэж байв. Тэрээр эрхэлсэн ажилдаа хариуцлагатай, харилцахад ойлгомжтой, энгийн, асуудлаа тодорхой ярьдаг, хүний эрхийн хандлага, мэдрэмж өндөртэй болох нь судлах явцад харагдлаа.  Ажлын хэсгээс зохион байгуулсан нийтийн сонсголын үеэр нэр дэвшигч С.Дондов нь асуултад мэргэжлийн түвшинд, үнэнчээр бодитой хариулсан. 20 гаруй жил зөвхөн хүний эрхийн төлөө, ялангуяа хүний эрхийн зөрчлийн хохирогчийн эрх ашгийг хамгаалахын төлөө зориулсан чин сэтгэл, хуримтлуулсан туршлага, мэдлэг нь ХЭҮК-ын гишүүнээр томилогдвол Монгол Улс дахь хүний эрхийн нөхцөл байдлыг дээшлүүлэхэд хэрэг болох бөгөөд өөрөө санаачилгатай, төрийн албаны нэр хүндийг өндөрт ажиллана гэдгээ тэрээр илэрхийлсэн. Тухайлбал, ХЭҮК-ын гишүүнээр томилогдвол хүний эрх хамгаалагчийн асуудлыг нь мэддэг хүний хувьд ойлгож ажиллахын зэрэгцээ хүний эрхийн зүтгэлтнүүдийн санал, санаачилгыг сонсож, төрийн болон бусад байгууллагатай хамтрах бөгөөд Хүний эрх хамгаалагчийн эрх зүйн байдлын тухай хуулийг дагаж гарах журмуудыг нарийвчилж гаргах, сурталчлан таниулах замаар уг хуулийг анхнаас нь зөв хэрэгжүүлэхэд анхаарна гэж хэлж байв. Мөн, нийт иргэдийн болон хуульчид, хууль сахиулагчдын хүний эрхийн мэдлэг, хандлагыг сайжруулах, олон улсын гэрээ конвенцын хэрэгжилтийг хангах, хүний эрхийн гэрээний хороодоос өгсөн зөвлөмжүүдийг биелүүлэх тал дээр идэвхийлэн ажиллана гэсэн. |
| **10** | ***Ажлын хэсгийн дүгнэлт***  Ажлын хэсэг С.Дондовыг 2022 оны 01 дүгээр сарын 31-ний өдөр ХЭҮК-ын гишүүний сонгон шалгаруулалтад оролцогчоор бүртгэж, түүний нэр болон товч танилцуулгыг УИХ-ын цахим хуудаст байршуулсан бөгөөд оролцогчийн талаарх мэдээллийг иргэд, олон нийтээс авах, илтгэгч гишүүнийг тохиолдлын журмаар томилж мэдээлэл цуглуулах ажиллагааг гүйцэтгэсэн. 2022 оны 02 дугаар сарын 17-ны өдрийн 11:00 цагаас томилгооны сонсголыг зохион байгуулахаар товлож, иргэн, хуулийн этгээд, хэвлэл мэдээллийн байгууллагын төлөөллийг хүсэлтээр нь бүртгэж томилгооны сонсголд оролцох боломж олгосон. Энэхүү сонсголд нэр дэвшигч С.Дондов өөрийгөө товч танилцуулж, улмаар Ажлын хэсгийн гишүүд болон сонсголд оролцогч иргэн, хуулийн этгээд түүнээс асуулт асууж хариулт авсан. Томилгооны сонсголыг Монгол Улсын Их Хурлын албан ёсны фэйсбүүк хуудас (ParliamentMN)-аар шууд дамжуулсны зэрэгцээ олон нийтэд хүргэх боломжийг хэвлэл мэдээллийн байгууллагуудад олгосон.  2022 оны 04 дүгээр сарын 08-ны өдөр Ажлын хэсэг хуралдаж, илтгэгч гишүүний тайланг сонсгож, асууж тодруулсан бөгөөд оролцогч тус бүр ХЭҮК-ын гишүүнд тавигдах шаардлагыг хангаж буй эсэх талаарх санал, үндэслэлээ Ажлын хэсгийн гишүүд илэрхийлж зөвлөлдсөн. Үүний дараа Ажлын хэсгийн нууц санал хураалт явуулахад С.Дондов нь Ажлын хэсгийн 9 гишүүний 9-ийн буюу 100 хувийн саналыг авсан.  Энэ тайланд танилцуулсан мэдээллийг нэгтгэн харвал нэр дэвшигч С.Дондов нь хууль зүйн өндөр мэдлэг, чадвар, ёс зүйтэй, хүний эрхийн мэдлэг, чадвартай, хүний эрхийг хүндэлж дээдэлдэг болохоо 30 гаран жилийн мэргэжлийн үйл ажиллагаа, ажлын туршлагаараа нотлон харуулсан байх тул түүнийг Монгол Улсын Хүний эрхийн Үндэсний Комиссын тухай хууль, Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах журамд заасан шаардлагыг бүрэн хангасан гэж Ажлын хэсэг дүгнэж байна. Иймд, хүний эрхийг хамгаалах үйлсэд тууштай зүтгэж хуримтлуулсан туршлага, хууль хэрэглээний болон эрх зүйн зохицуулалтын мэдлэгээ тогтолцооны болон хууль тогтоомжийн гажгийг засах, хүний эрхийг хамгаалах бодлого боловсруулах, хэрэгжүүлэхэд хувь нэмэр оруулж чадна гэж нэр дэвшигч С.Дондовт итгэл хүлээлгэх боломжтой гэж Ажлын хэсэг үзэв. |

**Хавсралт: тайлан гаргахад тулгуурласан баримт**

-Оролцогчийн анкет;

-Хэвлүүлсэн бүтээл болон олон нийтэд өгсөн мэдээллийн хуулбар;

-Бусад холбогдох баримт.

--- оОо ---